Veemootorsõiduki liikumisload Lõuna-Eesti kaitsealade veekogudel liikumiseks | Eesti kaitsealad
Avaleht » Uudised » Veemootorsõiduki liikumisload Lõuna-Eesti kaitsealade veekogudel liikumiseks
Veemootorsõiduki liikumisload Lõuna-Eesti kaitsealade veekogudel liikumiseks
Lõuna-Eesti kaitsealade veekogude veemootorsõiduki liikumisluba saab alates 2018. aastast taotleda kuni viieks aastaks.
„Selle muudatusega soovime tulevikus vähendada nii iga-aastaste loataotlejate kui ka Keskkonnaameti spetsialistide halduskoormust. Reeglid ja piirangud kaitsealade veekogudel sõitmiseks on piisavalt täpselt õigusaktidega paika pandud ja välja kujunenud, et vältida mootorsõidukite kasutamisest tekkivat võimalikku kahju looduskeskkonnale. Seepärast on vastavad veemootorsõidukite kasutamise üldised tingimused lisatud nüüdsest koheselt ka liikumisloa uuendatud taotlusvormile,“ lausus Kaili Viilma, Keskkonnaameti Lõuna regiooni looduskaitse juhtivspetsialist.
Veemootorsõiduki liikumisluba saab kuni viieks aastaks taotleda Jõgeva-, Viljandi-, Tartu-, Põlva-, Valga- ja Võrumaa kaitsealade veekogudel liikumiseks. Keskkonnaameti nõusolek veemootorsõidukitega liiklemiseks ei ole vajalik väljaspool kaitsealasid asuvatel veekogudel, Lahepera hoiualale jääval Lahepera järvel ja laevatatavatel veekogudel nagu Peipsi järv, Võrtsjärv ja Emajõgi, kus veesõidukitega liiklemist ei reguleerita looduskaitseseaduse alusel. Samas on osadel kaitsealadele jäävatel veekogudel mootorsõidukite liiklemine täielikult keelatud, mistõttu sinna Keskkonnaamet lube ei väljasta.
Sisepõlemismootoriga veesõidukite kasutamine ei ole lubatud rekreatiivsel eesmärgil nendel järvedel, mille pindala on väiksem kui 100 hektarit ja jõgedel, mille laius on alla 10 meetri. Elektrimootoritele seda piirangut ei kohaldata. Kaitse-eeskirjadega on mistahes mootoriga ujuvvahendiga sõitmine reeglina keelatud, s.h. näiteks Endla järvel Endal looduskaitsealal, Kuningverel ja Mustjärvel Alatskivi maastikukaitsealal, Ähijärvel Karula rahvuspargis, Koosa järvel Peipsiveere looduskaitsealal ja Vooremaa maastikukaitseala järvedel, v.a. Saadjärv.
„Paneme kõigile looduses liikujatele südamele, et mootorsõidukite kasutamine on loodusele siiski häiring ja seepärast tuleks alati eelistada ilma mootorita liikumist – nii näeb, kuuleb ja kogeb ka ise rohkem looduses toimuvat,“ selgitas Kaili Viilma.
Taotlus mootoriga varustatud veesõiduki kasutamiseks kaitsealal (22.7 KB, DOCX) tuleb edastada allkirjastatult posti teel mõnda Keskkonnaameti kontorisse või digiallkirjastatult e-posti aadressile louna@keskkonnaamet.ee. Lisainfot saab telefonil 7302 240 või e-posti aadressil louna@keskkonnaamet.ee.